Echipa Proiectului ATHENA UB, prezentă online la conferința „Lecții învățate și recomandări privind dezvoltarea și implementarea Planurilor de Egalitate de Gen”, urmată de un workshop de schimb de experiențe al tuturor instituțiilor partenere

În perioada 15-16 ianuarie 2024 a avut loc o primă întâlnire de evaluare și de schimb de experiență privind Planurile de Egalitate de gen între partenerii din Consorțiul ATHENA, din care face parte și Universitatea din București. 
Astfel, echipa Proiectului ATHENA UB a participat la conferința „Lecții învățate și recomandări privind dezvoltarea și implementarea Planurilor de Egalitate de Gen”, urmată de un workshop de schimb de experiențe al tuturor instituțiilor partenere în cadrul proiectului ATHENA. 
Din partea a echipei de implementare din cadrul UB au fost prezente online la reuniune prof. univ. dr. Laura Grünberg, cadru didactic la Facultatea de Sociologie și Asistență Socială și directoarea de proiect din partea UB, lect. univ. dr. Corina Ilinca, coordonatoare Cercetare Cantitativă și a Platformei pentru Studii de Gen a ICUB și drd. Alexandra Dimofte, asistentă de cercetare și drd. Ștefania Chihaia, coordonatoare Comunicare.
Evaluare a implementării proiectului în 2023 și de planificare a activităților comune pentru 2024
În cadrul reuniunii, UB și ceilalți parteneri din cadrul ATHENA au realizat atât o evaluare a implementării proiectului internațional în anul 2023, cât și de planificare a activităților comune pentru anul 2024. Aceștia au împărtășit realizările din anul 2023, problemele întâlnite și recomandările pentru ultimul an de implementare a ATHENA.
În cadrul sesiunilor, au fost discutate aspecte concrete legate de: consolidarea capacităților instituționale pentru o schimbarea sistemică; dezvoltarea, instituționalizarea și profesionalizarea Birourilor de Egalitate de Gen; indicatorii de monitorizare și evaluare a Planurilor; strategia de sustenabilitate pentru a asigura replicarea ciclurilor viitoare ale Planurilor; strategiile de comunicare și diseminare a activităților aferente proiectului în cadrul instituțiilor partenere.
Realizări notabile ale echipei Proiectului ATHENA UB și ale celorlalți parteneri
În raportul de monitorizare a Planului în cadrul UB au fost puse în evidență o serie de reușite ale anului 2023, printre care conferința “Interdisciplinary Gendered Talks,” organizată cu sprijinul Platformei de Egalitate de Gen din cadrul ICUB; participarea la realizarea Raportului de Sustenabilitate din UB și a activităților aferente; integrarea dimensiunii de gen în câteva documente instituționale importante; formările realizate cu cei din Resurse Umane pe tema echilibrului dintre carieră și viața de familie; elaborarea draftului de procedură pentru cazurile de hărțuire sexuală din UB.
Ultimul an a fost prolific și pentru ceilalți parteneri în proiect. Astfel, Academia Slovacă de Științe a implementat o nouă schemă de granturi pentru cercetătorii care se întorc la muncă după concediul pentru creșterea copilului, cu 16 granturi deja acordate. De asemenea, Universitatea din Las Palmas din Gran Canaria a implementat un curs pe tema ”Co-responsabilitate și grijă pentru o viață plină”. Totodată, Agenția Canară pentru Cercetare, Inovare și Societate Informațională a aprobat un nou decret de telemuncă care permite până la două zile pe săptămână de muncă de acasă.

Provocări comune pentru toți membrii echipei
Partenerii au întâlnit, desigur, și provocări comune, în principal legate de: constrângeri de timp și resurse umane limitate; necesitatea unei mai bune coordonări și a unor termene limită flexibile pentru implementarea acțiunilor atunci când sunt implicate mai multe departamente; reticență la nivel instituțional în a accepta Planul de Egalitate de Gen ca instrument esențial pentru a corecta decalajele de gen; dificultăți în accesarea datelor instituționale corelate cu indicatorii de gen; lipsă de implicare și motivație.
Aceste provocări constituie, în primul rând, lecții învățate – ele vor informa eforturile viitoare în implementarea Planurilor și vor asigura mobilizarea mai eficientă a resurselor și informațiilor mergând înainte.
Urmează multe activități în 2024, ultimul an de implementare a proiectului ATHENA. La final, UB va avea un nou ciclu al Planului de Egalitate de Gen pentru perioada 2025-2029, un plan mai bine personalizat la nevoile comunității UB, cu indicatori, responsabilități și surse de finanțare bine identificate.
Mai multe informații despre reuniune pot fi accesate aici. 

Coordonat la nivelul Universității din București de prof. univ. dr. Laura Grünberg, proiectul ATHENA își propune să susțină universitățile partenere în vederea instituționalizării unui plan de egalitate de gen. 
Mai multe detalii cu privire la proiectul ATHENA – Implementing gender equality plans to unlock research potential of RPOs and RFOs in Europe pot fi consultate pe paginile de Facebook, LinkedIn, Instagram, Twitter și YouTube ale proiectului.
La nivelul UB, proiectului ATHENA are ca obiectiv elaborarea unui Plan de egalitate de gen în cadrul universității.

